laion/Wikipedia-Exotic huggingface dataset:
קורמורן מצויץ

קורמורן מצויץ (שם מדעי: Phalacrocorax auritus) הוא מין עוף ימי מהסוג קורמורן הנפוץ לאורך אמריקה הצפונית והחופים הסמוכים לה מהאיים האלאוטיים שבאלסקה ודרומה עד לפלורידה ומקסיקו. כמו כן הוא מצוי בבהאמה ולעיתים נדירות מאוד יחצה את האוקיינוס האטלנטי לעבר אירופה. קורמורן זה מגיע לאורך 70–90 ס"מ והוא בעל מוטת כנפיים של 114–123 ס"מ. משקלו 1.2-2.5 ק"ג כאשר אין הבדלים גדולים בין הזכרים לנקבות. הקורמורן בעל נוצות שחורות לגופו, כפות רגליים שחורות בעלות קרומי שחייה, פנים צהובות עם מקור אפור בעל קצה מעוקל ושק מתחת המקור, עיניים כחולות וציצות לבנות מצידי הראש מהם קיבל את שמו. הציצות נועדות למטרות רבייה. הקורמורן הוא שחיין זריז בתוך מימי נהרות, אגמים וחופי ימים מהאזור הארקטי במימי קרח עד לחופי פלורידה ומקסיקו הטרופיים, לעיתים בלגונות או שוניות אלמוגים. הקורמורן רודף בעזרת רגליו החזקות והשריריות אחרי להקות דגים ולעיתים גם אחרי דו-חיים או סרטנים. הוא עט במהירות על הטרף ומאחסן אותו בשק שתחת מקורו. לאחר הצלילה הוא יעלה לגדה ויתייבש בשמש, לעיתים לצד מיני עופות ים אחרות כמו קרוב משפחתו - הקורמורן הגדול. קורמורן זה מקנן בלהקות של עופות ימיים לחופי אגמים או נהרות ומכין את הקן באזור מוגבה כמו עצים, צוקים או באיים מבודדים מטורפים. P. a. albociliatus P. a. auritus P. a. cincinnatus P. a. floridanus P. a. heuretus מדיה וקבצים בנושא קורמורן מצויץ בוויקישיתוף קורמורן מצויץ, באתר ITIS (באנגלית) קורמורן מצויץ, באתר NCBI (באנגלית) קורמורן מצויץ, בבסיס הנתונים ARKive (באנגלית) קורמורן מצויץ, באתר Internet Bird Collection (באנגלית) קורמורן מצויץ, באתר GBIF (באנגלית)
אנפה מסורטטת אמריקאית

אנפה מסורטטת אמריקאית (שם מדעי: Botaurus lentiginosus) היא מין של עוף מים, מהסוג אנפה מסורטטת. היא חיה באמריקה הצפונית וחלק מאמריקה המרכזית, לרבות הקריביים, ודרומה עד לפנמה וקוסטה ריקה. אנפה זו שוכנת בביצות, גדות נהר ואגמים, ולעיתים רחוקות גם בסביבות יבשות יותר. היא נפוצה מאוד בביצות פלורידה, בעיקר באוורגליידס. האנפה בינונית בגודלה ודומה לאנפה מסורטטת גדולה החיה באירואסיה, אך מעט יותר קטנה ועגלגלה. אורכה 58–85 ס"מ, מוטת כנפיה 92–115 ס"מ ומשקלה כ-370-1,072 גרם. האנפה בעלת מקור ארוך, חד ואפור-צהוב לסירוגין. הנוצות מסורטטות בצבע חום בהיר-לבן וחזה כתום-לבן. הגרון לבן ומצידי הצוואר פס שחור אופקי. הכנפיים חומות והרגליים צהובות וארוכות. צווארה של האנפה ארוך ובעל נוצות פרועות מעט, ובעזרתו מייצרת האנפה קולות רועמים. מבנה גופה של האנפה מותאם להסוואה בתוך קנים וסוף הצומחים בשולי המים, שם האנפה אורבת לטרף קטן. היא חוטפת במקורה הארוך דגים, דו-חיים, חסרי חוליות שונים וטרף דומה. היא טריטוריאלית מאוד ותתקיף אנפות המתקרבות לשטחה. האנפה מסמנת את הטריטוריה שלה בקריאה רמה. האנפה היא עוף מונוגמי ובני זוג יקננו יחדיו על הקרקע קרוב לגומא ולסוף, כשהם מוסווים מטורפים. אנפה זו איננה נמצאת בסכנה בטבע, אם כי בכמה אזורים נפגעו אוכלוסיותיה עקב פגיעה בבתי הגידול שלה. מדיה וקבצים בנושא אנפה מסורטטת אמריקאית בוויקישיתוף אנפה מסורטטת אמריקאית, באתר ITIS (באנגלית) אנפה מסורטטת אמריקאית, באתר NCBI (באנגלית) אנפה מסורטטת אמריקאית, באתר Animal Diversity Web (באנגלית) אנפה מסורטטת אמריקאית, באתר האנציקלופדיה של החיים (באנגלית) אנפה מסורטטת אמריקאית, באתר Internet Bird Collection (באנגלית) אנפה מסורטטת אמריקאית, באתר GBIF (באנגלית) אנפה מסורטטת אמריקאית באתר הרשימה האדומה של IUCN
אהוי רוטרדם

אהוי רוטרדם (בהולנדית: Rotterdam Ahoy; ובקיצור אהוי) הוא מרכז כנסים וזירה הממוקמת בעיר רוטרדם, שבהולנד. מאז פתיחתו בשנת 1950, אירח המרכז תערוכות רבות, קונצרטים ואירועי ספורט. המרכז מורכב משלושה חלקים עיקריים: "Beurs & Evenementenhallen", "Congres- & Vergadercentrum" ו-"Ahoy Arena". האולם הראשי של הקונצרטים, "אהוי ארנה" (היה ידוע בשם "הספורטפליס ואן אהוי" בשנים 1971–2016), נפתח ב-15 בינואר 1971. הבסיס של אהוי רוטרדם הונח בשנת 1950. לאחר ההרס שנגרם על ידי מלחמת העולם השנייה, רוטרדם פעלה רבות לבניית העיר מחדש ושיקומה, וב-1950 ונמל רוטרדם היה כמעט מושלם. כדי לציין את האירוע, נערכה תערוכת "אהוי רוטרדם!". אותה תערוכה התקיימה באולם ייעודי באתר שבו נמצא היום הפקולטה לרפואה של אוניברסיטת ארסמוס. אולם התערוכה נקרא "אהוי'-האל" (Ahoy'-Hal). הגרש הוא שריד לסימן הקריאה המקורי. האולם שימש לסדרה של אירועים לאומיים ובינלאומיים, כגון תערוכת עבודותיו של האדריכל פרנק לויד רייט. במהלך שיטפון הים הצפוני בשנת 1953 האולם שימש כמרכז קליטה לקורבנות. אהוי רוטרדם, בצורתו הנוכחית, נבנה בשנת 1970. עיצוב המתחם זכה בפרסים לאומיים ובינלאומיים שונים עבור מבני פלדה המיוחדים שלו. העיצוב של המקום לקח השראה מן המים, עם המבנה שהונח כמו ספינה.[דרוש מקור] האירוע הראשון שהתקיים שם היה תערוכת משפחת פמינה. מאז, אהוי הורחב במספר הזדמנויות, שופץ וחודש בשנת 1998 על ידי משרד האדריכלים "בנתם קראול" שיצרו את האולם הרב-תכליתי של היום. האולם אירח תחרויות ספורט כגון "טורניר-ATP רוטרדם" ו"שישה ימים של רוטרדם" בכל שנה והוא אחד מהאולמות של "ליגת העל" משנת 2016. אירועי ספורט אחרים כוללים: אליפות אירופה באתלטיקה באולם 1973 גביע העולם בקטרגל (פיפ"א) 1989 אליפות העולם בג'ודו 2009 אליפות העולם בהתעמלות מכשירים 2010 אליפות העולם בטניס שולחן 2011 אליפות העולם ב-UCI BMX‏ 2014 אליפות אירופה בכדורעף נשים 2015 אליפות העולם בהחלקה מהירה במסלול קצר 2017 את פרסי המוזיקה של MTV אירופה בשנים: 1997 ו-2016 ואת אירוויזיון הילדים 2007 שנערכו גם הם באולם זה. האולם היה אמור לארח את תחרות אירוויזיון 2020, אך בוטל בגלל מגפת הקורונה. לקראת סיום המשדר של אירוויזיון: Europe Shine a Light, שהתקיים כתוצאה מביטול אירוויזיון 2020, נודע כי האולם ייארח את תחרות אירוויזיון 2021. מדיה וקבצים בנושא אהוי רוטרדם בוויקישיתוף אתר האינטרנט הרשמי של אהוי רוטרדם (בהולנדית) מיטות במקום הופעות: האולם שאמור היה לארח את האירוויזיון הפך למרכז רפואי לחולי קורונה, באתר ‏מאקו‏ אהוי רוטרדם, ברשת החברתית אקס (טוויטר) The host city for the Eurovision Song Contest 2020 has been announced, www.msn.com שגיא בן נון‏, בעקבות התפשטות הקורונה: בוטל אירוויזיון 2020, באתר וואלה, 18 במרץ 2020
נחש גפן ירוק

נחש גפן ירוק (שם מדעי: Oxybelis fulgidus) הוא מין של נחש תת-ארסי ממשפחת הזעמניים החי ביערות הגשם של אמריקה המרכזית ואמריקה הדרומית. במראהו הוא דומה למין נחש שוטני ירוק אף שאין קשר אמיתי ביניהם. נחש זה בעל קשקשים ירוקים עם בטן ירוקה-בהירה וצידיים צהובים והוא מגיע לעובי של 2 ס"מ ולאורך 1.2-2 מטרים. הוא בעל ראש קצר ודק הדומה לענף של גפן, מה שנתן לו את שמו ובעל לשון ירוקה המצליפה במהירות החוצה ופנימה. הוא בעל עיניים גדולות שביניהם נחיריים עובר פס שחור ובעל לסתות ארוכות ודקות המשתרעות עד אחורי הראש. רוב זמנו הוא תלוי מענפים ומסתתר בין עלי היער בשכבות הגבוהות. הנחש משתמש בלשונו כדי לעקוב אחרי טרף מטפס כמו עכבר, לטאה או קן עם ביצים. הנחש מתקדם לאורך נתיב הריח עד שהוא מגיע לטרף בחרישיות. ההכשה אשר קוראת במרבית המקרים מלמעלה, גורמת לנחש להניע את לסתותיו קדימה ולאחוז בטרף כדי שיטפטף לתוכו ארס מניביו האחוריות. הארס חלש יחסית ומספיק רק להמתת בעלי חיים קטנים. הכשה כזו אינה מסוכנת לאדם, למרות העובדה שהיא גורמת לקהות חושים ולכאבים באזור המוכש. עם זאת, אנשים אלרגיים עלולים עדיין להיפגע ממנה. מדיה וקבצים בנושא נחש גפן ירוק בוויקישיתוף נחש גפן ירוק, באתר ITIS (באנגלית) נחש גפן ירוק, באתר NCBI (באנגלית) נחש גפן ירוק, באתר Animal Diversity Web (באנגלית) נחש גפן ירוק, באתר האנציקלופדיה של החיים (באנגלית) נחש גפן ירוק, באתר GBIF (באנגלית) נחש גפן ירוק באתר הרשימה האדומה של IUCN
בוב קאופמן

רוברט אלן "בוב" קאופמן (באנגלית: Robert Alan "Bob" Kauffman; ‏13 ביולי 1946 – 25 ביולי 2015) היה כדורסלן יהודי-אמריקאי, אשר שיחק בליגת ה-NBA בין השנים 1968–1975. לאורך הקריירה נבחר 3 פעמים להשתתף במשחק האולסטאר של ה-NBA, וממוצעיו הכוללים הם 11.5 נקודות, 7.0 ריבאונדים ו-2.7 אסיסטים למשחק. קאופמן נולד ברובע ברוקלין שבניו יורק, ובין השנים 1964–1968 למד במכללת גילפורד אשר בגרינסבורו, קרוליינה הצפונית. ב-4 עונותיו בקבוצת הכדורסל של האוניברסיטה קלע 22.7 נקודות ואסף 15.9 בממוצע למשחק. בדראפט ה-NBA‏ 1968 נלקח קאופמן על ידי סיאטל סופרסוניקס בבחירה השלישית, אחרי אלווין הייז ווס אנסלד. בשתי עונותיו הראשונות ב-NBA שימש כשחקן ספסל בסיאטל ובשיקגו בולס, בהתאמה, וקלע כ-6.3 נקודות בממוצע למשחק. לקראת עונת 1970/1971 הועבר בטרייד לבאפלו ברייבס, לקראת עונת הבכורה של המועדון. באותה עונה הגיעה הפריצה שלו, כשהפך לכוכב הקבוצה ונבחר להשתתף במשחק האולסטאר לאחר שהעמיד ממוצעים של 20.4 נקודות, 10.7 ריבאונדים ו-4.5 אסיסטים למשחק. בעונה העוקבת רשם ממוצעים דומים, אך קבוצתו סיימה במקום האחרון באזור המזרחי, עם מאזן 22–60. בעונת 1972/1973 נבחר בפעם השלישית ברציפות להשתתף במשחק האולסטאר, כשרשם ממוצעים של 17.5 נקודות, 11.1 ריבאונדים ו-5.1 אסיסטים למשחק. בעונת 1974/1975 דעכה תפוקתו באופן ניכר, בשל פציעות במפשעה ובמפרק הירך, ועד לסיומה קלע 6.1 נקודות למשחק בלבד כשחקן ספסל. באותה עונה העפיל עם הקבוצה לשלב הפלייאוף, לראשונה בתולדותיה. לקראת עונת 1974/1975 הועבר קאופמן לאטלנטה הוקס, ובעונתו היחידה במדיה קלע 3.9 נקודות למשחק, בטרם פרש ממשחק. בין השנים 1975–1977 שימש כעוזר ג'נרל מנג'ר עבור אטלנטה הוקס. לקראת עונת 1977/1978 מונה לג'נרל מנג'ר של דטרויט פיסטונס, ונשאר בתפקיד זה במשך כשנה. בדצמבר 1977 פיטר את מאמן הקבוצה הרב בראון, ומינה את עצמו כמחליפו עד לסיום העונה. בתקופתו כמאמן הקבוצה רשמו הפיסטונס מאזן 29–29, אך החמיצו את הפלייאוף מכיוון שמאזנם הכולל היה 38–44. ביולי 1978 פוטר מתפקידיו בדטרויט בעקבות אי-הסכמות על הבעלים של המועדון, ביל דוידסון. ב-25 ביולי 2015 נפטר קאופמן כתוצאה מהתקף לב, בגיל 69. מדיה וקבצים בנושא בוב קאופמן בוויקישיתוף פרופיל, באתר Basketball-Reference פרופיל, באתר ליגת ה-NBA בוב קאופמן, באתר "Find a Grave" (באנגלית) סטטיסטיקות קריירת המשחק של קאופמן, באתר basketball-reference.com ההודעה על פטירתו של קאופמן, באתר מכללת גילפורד, 28 ביולי 2015 רשימת הנבחרים בדראפט 1968, באתר basketball-reference.com קאופמן היה נקודת האור בשנים הראשונות של הברייבס, באתר buffalonews.com,‏ 2 באוגוסט 2015 פעולותיו של קאופמן כג'נרל מנג'ר, באתר basketball-reference.com
שדולה (הכנסת)

בכנסת או בממשלה, שְׁדֻלָּה (או לוֹבִּי) היא קבוצה של חברי הכנסת, לאו דווקא מאותה סיעה, הפועלת לשם קידום רעיון מסוים. לשדולות אין מעמד רשמי, מה שמאפשר לה חופש פעולה מסוים שמנותק מסדר יומה של הכנסת על כן, לצד היתרון בחופש הפעולה, מדובר בהתארגנות ללא כלים פרלמנטריים שעומדים לרשותה, ולפיכך ללא סמכות פורמלית. בכנסת ה-16 נמנו כ-44 שדולות, בכנסת ה-17 מעל 50 שדולות ובכנסת ה-20 קיימות כ-180 שדולות. שדולה היא התארגנות וולנטרית של חברי כנסת. סדר היום של שדולה והאג'נדה שלה, לצד תדירות פעולותיה, היוזמות ושיתופי הפעולה שהיא יוצרת, כל אלו תלויים ברצון ובמטרת השדולה. לאורך השנים נושאים רבים נבחרו לקבל קידום על ידי שדולות. בין השאר, נוצרו שדולות למען אזורים גאוגרפיים: הנגב והגליל, יש"ע, ירושלים, הגולן, תושבי תל אביב, ראשון לציון, חיפה והקריות, אשדוד ובקעת הירדן; וכן שדולות למען קבוצות אוכלוסייה: שדולה חקלאית, למען הבדואים בנגב, הגמלאים, המאבטחים, יוצאים בשאלה, אנשים עם מוגבלויות, נוער עולה וענף הבנייה. יקיימות גם שדולות שממוקדות בנושאי ליבה, בין השאר למאבק בבעיית יוקר המחיה בישראל, למען חוקה, נגד קזינו, מאבק בתאונות דרכים, מאבק בסמים, טיפול בחיילי המילואים ודאגה לבריאות הציבור. חלק מהשדולות הן בעלות חברים רבים (מעל חמישה). בכנסת ה-16, לדוגמה, היו בעלות חברים רבים "השדולה לקידום היחסים עם הקהילות הנוצריות בעולם" (אשר המשיכה עם חברים רבים גם בכנסת ה-17), ו"השדולה להשכלה גבוהה" [אשר בכנסת ה-17 היה בה רק חבר בודד (מנחם בן ששון)]. בכנסת ה-17 היו חברים רבים בשדולה "הסביבתית-חברתית", ובשדולה "למען ירושלים". פעמים רבות יש לשדולות כמה יושבי ראש, ולעיתים השדולה מונה כמה יושבי ראש, ללא חברים נוספים. רוב השדולות בכנסת הן בעלות חבר אחד בלבד ואינן אלא מצג של שדולה המשמש ככלי הצהרתי של חבר כנסת לגבי חשיבות נושא מסוים בעיניו. יש אף מקרים שבהם שתי שדולות עוסקות בנושא אחד. כך למשל, בכנסת ה-16 הייתה שדולה לצרכנות של דני יתום, והשדולה להגנת הצרכן של אורית נוקד. בשני המקרים הם היו החברים היחידים בשדולתם. שדולות בכנסת, באתר הכנסת רשימת שדולות, באתר הכנסת עדי ארבל, שדולות בכנסת, באתר הפורום לחברה האזרחית ברקת שמאי, מדוע חברי כנסת מקימים שדולות ?, באתר https://www.runi.ac.il/media/redcnnzw/knesset-lobby-press.pdf
נחש סלוד-אף מערבי

נחש סלוד-אף מערבי המכונה גם נחש סלוד-אף הערבה (שם מדעי: Heterodon nasicus) הוא מין של נחש ממשפחת הזעמניים החי באמריקה הצפונית ושייך לסוג נחש סלוד-אף. נחש זה בעל מבנה ראש שטוח ואף סלוד הפונה מעלה. הוא מגיע לאורך של 40 - 50 ס"מ וצבעו משתנה בין שלושת תת-המינים השונים אך הוא בעל רצועות כהות לאורכו, המזכירות את רצועות העכסן. דבר זה נועד כדי לחקות את העכסן הארסי ולמנוע מטורפים להתקרב אליו. הוא בעל ראייה טובה עם עיניו הגדולות והחוטם העבה שלו המזכיר "חוטם חזיר" נועד לעזור לו לחפור באדמה. סלוד-האף בעל רוק ארסי מעט אם כי הוא לא משפיע על רוב האנשים, למעט עקצוצים ונפיחות מקומית. הוא מצוי בטבע בטווח שבין דרום קנדה לצפון מקסיקו ולאורך מערב ארצות הברית באזורי חוליות, ערבות ופרריות, שיחיות, מדבריות ואזורי חקלאות. הוא נמצא עד לגובה 2,500 מטר. באזורים קרים הנחש נכנס לתרדמת חורף. סלוד-האף הוא צייד של דו-חיים כמו מיני קרפדות, צפרדעים כמו אילניות או מלטאות קטנות. נחשים קטנים יאכלו גם פרוקי-רגליים כמו עכבישנים או חרקים. הטרף מוכש בניבים האחוריים בהם יש הרבה ארס המטפטף לתוך הקורבן. לעיתים נדירות הוא יטרוף גם מכרסמים קטנים. נקבות הנחש מטילות 4–23 ביצים באזור פברואר-מרץ. הן בוקעות תוך 30 יום ולוקח לנחשים הצעירים כשנתיים להפוך לבוגרים. Heterodon nasicus gloydi Heterodon nasicus kennerlyi Heterodon nasicus nasicus מדיה וקבצים בנושא נחש סלוד-אף מערבי בוויקישיתוף נחש סלוד-אף מערבי, באתר ITIS (באנגלית) נחש סלוד-אף מערבי, באתר NCBI (באנגלית) נחש סלוד-אף מערבי, באתר Animal Diversity Web (באנגלית) נחש סלוד-אף מערבי, בבסיס הנתונים ARKive (באנגלית) נחש סלוד-אף מערבי, באתר האנציקלופדיה של החיים (באנגלית) נחש סלוד-אף מערבי, באתר GBIF (באנגלית) נחש סלוד-אף מערבי באתר הרשימה האדומה של IUCN
ח'וסת

ח'וסת (בפשטו ובפרסית: خوست) היא עיר בדרום-מזרח אפגניסטן ובירת המחוז הקרוי על שמה. בח'וסת קיימת אוניברסיטת שייח' זאיד ונמל התעופה ח'וסת המשמש את העיר וסביבתה. על פי תחזית רשמית לתאריך 21 בספטמבר 2020, התגוררו בח'וסת 156,106 בני אדם. ח'וסת שוכנת על מישור בגובה 1,225 מטרים, משתרעת לכיוון מזרח כ-40 קילומטרים עד גבול אפגניסטן-פקיסטן ומרוחקת כ-150 ק"מ דרום-מזרחית לבירה קאבול. בח'וסת אקלים צחיח למחצה והיא ידועה במזג אוויר נעים למדי, עם ממוצע של 4.8 מעלות צלזיוס, אם כי בח'וסת החורף מתון יותר בהשוואה לחורף בערים גבוהות יותר ומושלגות יותר ברחבי אפגניסטן. באופן חריג באפגניסטן, כמות המשקעים השנתית בח'וסת עומדת על 475 מילימטרים. עם זאת, ברוב השנה ח'וסת נותרת חמה ויבשה, ולרוב לא יורדים גשמים ניכרים במהלך הקיץ. ערך מורחב – מלחמת אפגניסטן (ברית המועצות) במהלך המעורבות הצבאית של ברית המועצות באפגניסטן, הייתה נתונה ח'וסת במצור שנמשך למעלה מ-8 שנים. זאת לאחר שזמן קצר אחרי פלישת הסובייטים, השתלטו לוחמי גרילה אפגנים על הנתיב בין ח'וסת לגרדז ובכך עצרו את התקדמות הסובייטים. במהלך המתקפה על המערות בז'אוואר, השתמשו הסובייטים בשדה התעופה של ח'וסת כדי להביא תגבורות נוספות לאזור, באמצעות מסוקי מיל מי-8. החל מאפריל 1995 הייתה העיר תחת שלטון הטליבאן. ח'וסת נמצאת תחת שליטה אמריקאית מאז 2001. בשל מיקומה במזרח אפגניסטן, הייתה העיר חממת גידול למורדים שניסו לסלק את האמריקאים מהמדינה. כמו מחוזות אחרים נוספים, ח'וסת היא בסיס הכוחות הלוחמים והצוות לשיקום המחוז (PRT), והיא נדרשת לתמרן בין הכוחות הלוחמים נגד המורדים ולסייע לצבא ומשטרת אפגניסטן, בעוד ה-PRT עוסק בשיקום. ב-2007 ראה סגן אלוף סקוטי קאסטר מהדיוויזיה המוטסת ה-82 כי הדרך הטובה ביותר להגביל את פעילות המורדים היא לפרוס 187 צנחנים במתקני הגנה על הכוח המרכזי במחוז וסביב בתי המושלים, כדי לשמור על נוכחות ניכרת במרכזי האוכלוסייה ולסייע לצבא אפגניסטן. ב-12 במאי 2009, מספר קבוצות של חמושים הסתערו על ח'וסת, ונכנסו לקרב בן 6 שעות מול כוחות צבאות ארצות הברית ואפגניסטן; לפי הדיווחים במתקפה השתתפו 10 מחבלים מתאבדים, שבעה הצליחו להתפוצץ ושלושה נורו בטרם מעשה. ב-30 בדצמבר 2009 התפוצץ מחבל מתאבד בבסיס ה-CIA בח'וסת, והביא להריגתם של שבעה קציני CIA, ובהם מפקד הבסיס. ב-18 בפברואר 2011 התנגש מחבל מתאבד במחסום משטרתי והרג 11 בני אדם. ב-20 בנובמבר 2009 הביא פיצוץ למותם של שלושה אזרחים ולפציעת שלושה אחרים. לדברי מפקד החקירה, הפיגוע בוצע על ידי הטליבאן. ב-24 בנובמבר 2009, על פי משרד הפנים האפגני, נהרגו שישה אנשים, בהם חמישה ילדים, כשפצצה בשלט רחוק התפוצצה בתחנת המים בח'וסת שנבנתה כחלק ממאמצי השיקום בעיר. ב-14 ביולי 2011, על פי דובר ממשלת המחוז, נהרגו שישה אזרחים במסגרת פעילות של כוחות נאט"ו כשבעה קילומטרים מח'וסת. מדיה וקבצים בנושא ח'וסת בוויקישיתוף אתר האינטרנט הרשמי של ח'וסת Afghanistan: Administrative Division (Provinces and Districts) - Population Statistics, Charts and Map, citypopulation.de אפגניסטן: מידע על תנועת הטליבאן, באתר refworld סיובן גורמן, פיצוץ באפגניסטן הביא להרס מרכז קריטי לפעילות ה-CIA, באתר וול סטריט ג'ורנל, ‏1 בינואר 2016 מחבל מתאבד אפגני הרג 11 בח'וסת, באתר BBC
כרכן ירוק

כרכן ירוק (שם מדעי: Gonyosoma prasinum) הוא מין נחש לא-ארסי ממשפחת הזעמניים המצוי ביערות גשם לחים בתת-היבשת ההודית ובדרום-מזרח אסיה במדינות: הודו (במערב בנגל, אסאם וארונאצ'ל פרדש), בנגלדש, בורמה, צפון תאילנד, מערב מלזיה, לאוס, וייטנאם, סין (במחוזות: יונאן, גוויג'ואו והאינאן) והפיליפינים. הכרכן הוא קרובם של כרכן הקרינים והכרכן החלק ובעבר שויך לסוג כרכן. כיום הוא שייך לסוג נפרד, Gonyosoma, אך ישנן שיטות מיון שונות. אורכו של הנחש עד 1.2 מטרים והוא בעל קשקשים ירוקים לאורך גופו עם גב ירוק כהה, בטן בהירה, ראש גדול ובעל עיניים גדולות ושחורות בעלות קרום כחול המקיף אותם. הלסת גדולה ולעיתים בעלת קצוות צהובים. הנחש שוכן על העצים ופעיל במשך היום. נקבות הנחשים גדולות מהזכרים והן מטילות 5–11 ביצים. הנחש מצוי על ענפי העצים ביערות הגשם, היערות ויערות הבמבוקים של תפוצתו עד לגובה 2,500 מטרים. הוא ניזון מצפרדעים, לטאות, עופות קטנים ויונקים. נחש אינו מצוי בסכנה בטבע אך עלול להיות עקב הפגיעה בבית גידולו וסחר בו לחיית מחמד. כיום הוא נחשב למין מוגן במדינות בהם חי. מדיה וקבצים בנושא כרכן ירוק בוויקישיתוף כרכן ירוק, באתר ITIS (באנגלית)
שירה דיבורית

שירה דיבורית (בגרמנית: Sprechgesang) או קול דיבור (Sprechstimme) היא טכניקה של הפקת קול שבין שירה לדיבור. מאז סוף המאה ה-19 נעשה בה לעיתים שימוש על ידי מלחיני מוזיקה קלאסית. בהקדמה ל"פיירו הסהרורי" (1912) מסביר ארנולד שנברג איך משיגים שירה דיבורית טובה. לדבריו, יש לקיים את המקצבים המסומנים בתווים, אבל בעוד שבשירה רגילה צריך להתמיד באותו גובה כל עוד נמצאים על אותו תו, בשירה דיבורית יש להתחיל בגובה המצוין אך מיד להינתק ממנו בגליסנדו. התוצאה אינה צריכה לדמות לא לשירה רגילה ולא לדיבור רגיל. השימוש המוקדם ביותר בטכניקה זו שידוע עליו נעשה באופרה של אנגלברט הומפרדינק, "ילדי המלך" (1897), אבל היא נקשרת יותר למלחיני האסכולה הווינאית השנייה. שנברג מבקש טכניקה זו בכמה יצירות: תפקיד הקריין ב"שירי גורה" (Gurre-Lieder,‏ 1911) כתוב בשירה דיבורית, כמעט כל "פיירו הסהרורי, (1912) נוקט בטכניקה זו, והיא משמשת גם באופרה שלו "משה ואהרון" (1932) וגם נדרשת מהסולן ביצירתו "ניצול מגטו ורשה". בתיווי המוזיקלי של שנברג, שירה דיבורית מסומנת בדרך כלל בצלבים קטנים על רגלי התווים, או שראש התו עצמו הוא צלב קטן. כך נראים הצלילים הראשונים מתוך פיירו הסהרורי: אלבן ברג משתמש בווריאציה על הטכניקה, כשהוא מבקש לבצע חלקים מן האופרות שלו "ווצק" ו"לולו" בין שירה דיבורית לשירה רגילה. קורט וייל אימץ שירה דיבורית להתאים את קולה הייחודי, אם כי לא-לירי, של לוטה לניה לתפקיד ג'ני באופרה בגרוש. גם בתפקידו של מקי סכינאי נעשה שימוש בטכניקה זו. השילוב של שירה דיבורית עם שירה ממש אצל ברג מסומן בקו יחיד על רגלי התווים. אפשרות שנוצלה על ידי מלחינים אחרים היא להשתמש ב-X במקום בראשי תווים מקובלים. בגרמניה של היום, מאז ראשית שנות ה-90', המונח "שירה דיבורית" קיבל משמעות חדשה, פופולרית יותר של "מוזיקת ראפ בשפה הגרמנית". סגנון שירה זו ניתן למצוא ביצירות של להקה בריטית Βlack Country, New Road. שירה דיבורית, באתר אנציקלופדיה בריטניקה (באנגלית)
טיילור ג'נקינס

טיילור ג'נקינס (באנגלית: Taylor Jenkins; נולד ב-12 בספטמבר 1984) הוא מאמן כדורסל אמריקאי, המשמש כמאמנה הראשי של קבוצת ממפיס גריזליס מליגת ה-NBA. ג'נקינס נולד וגדל בדאלאס שבטקסס, ובבגרותו למד כלכלה ופסיכולוגיה באוניברסיטת פנסילבניה. בשנת 2007 התמחה במחלקת הניהול של סן אנטוניו ספרס, וכשנה לאחר מכן מונה לעוזר מאמן בקבוצת הבת שלה מליגת הפיתוח, אוסטין טורוס. בעונת 2011/2012 זכה עם אוסטין באליפות ליגת הפיתוח כעוזר מאמן, ובסיום העונה קוּדם לעמדת המאמן הראשי של הקבוצה. בעונתו היחידה כמאמן הטורוס העמידה הקבוצה מאזן ניצחונות חיובי 27–23, והודחה בשלב חצי הגמר. לקראת עונת 2013/2014 מונה לעוזרו של מאמן אטלנטה הוקס, מייק בודנהולצר. בעונת 2014/2015 השיגה אטלנטה את מאזן העונה הסדירה הטוב ביותר באזור המזרחי, 60–22, וארבעה משחקניה נבחרו להשתתף במשחק האולסטאר. במשחק האולסטאר עצמו אימן בודנהולצר את "נבחרת המזרח", וג'נקינס שימש כעוזרו. בפלייאוף 2015 העפילו ההוקס עד לשלב גמר האזור המזרחי, בו הובסו מול קליבלנד קאבלירס בתוצאה 0–4. בתקופתו באטלנטה שיתף פעולה עם שני עוזרי מאמן נוספים אשר הפכו בהמשך למאמנים ראשיים ב-NBA – קווין סניידר וקני אטקינסון – וכן עם נבן ספאחיה. בקיץ 2018 עבר בודנהולצר לאמן את מילווקי באקס, וג'נקינס עבר יחד עמו כעוזר מאמן. הבאקס סיימו את העונה עם המאזן הטוב ביותר בליגה, 60–22, אך הודחו בשלב גמר המזרח מול טורונטו ראפטורס (2–4). לקראת עונת 2019/2020 מונה ג'נקינס למאמנה הראשי של ממפיס גריזליס, במקומו של ג'יי. בי. ביקרסטאף. ג'נקינס זכה בתואר מאמן העונה בליגת ה-NBA לשנת 2021/22. עלייתו של בוגר ליגת הקיסוס, באתר סן אנטוניו ספרס, 25 בספטמבר 2012 ממפיס ממנה את ג'נקינס כמאמן ראשי, באתר הקבוצה, 11 ביוני 2019 ערך זה הוא קצרמר בנושא כדורסלנים. אתם מוזמנים לתרום לוויקיפדיה ולהרחיב אותו.
מחצ'קלה (כדורגל)

מחצ'קלה (ברוסית: Спортивный клуб «Махачкала») הייתה קבוצת כדורגל רוסית מהעיר מחצ'קלה שבדאגסטן בצפון הקווקז שבשיאה התמודדה בליגה המקצוענית החל מעונת 2019/2020. ביוני 2021 פורקה ובמקומה נוסדה קבוצת דינמו מחצ'קלה. מועדון הכדורגל מחצ'קלה הוקם ב-13 ביוני 2019 ביוזמת יושב ראש פדרציית הכדורגל של המחוז הפדרלי הדרומי, לום-עלי איברגימוב שביקש מנשיא התאחדות הכדורגל הרוסית אלכסנדר דיוקוב ונשיא מנהלת ליגת הכדורגל המקצוענית אנדריי סוקולוב לאפשר למועדון החדש להשתתף בתחרויות הליגה המקצוענית החל מעונת 2019/2020. וכבר ב-19 ביוני בישיבת התאחדות הכדורגל הקבוצה מדאגסטן קיבלה את אישור הרשויות להגיש מסמכים לקבלת רישוי כקבוצה מקצוענית. ב-26 ביוני נודע שהקבוצה קיבלה רישוי כקבוצת כדורגל מקצוענית ותחל להשתתף בליגה המקצוענית ובכך העיר מחצ'קלה יוצגה בליגה המקצוענית על ידי שלוש קבוצות: מחצ'קלה, אנז'י מחצ'קלה ולגיון דינמו מחצ'קלה. ביוני 2021 המועדון פורק ועל בסיסו הוקם מועדון דינמו מחצ'קלה. אנז'י מחצ'קלה מדיה וקבצים בנושא מחצ'קלה בוויקישיתוף אתר האינטרנט הרשמי של מחצ'קלה (ברוסית) מחצ'קלה, ברשת החברתית אקס (טוויטר) מחצ'קלה, ברשת החברתית VK מחצ'קלה, סרטונים בערוץ היוטיוב פרופיל, באתר Transfermarkt В Махачкале появится новый профессиональный футбольный клуб, 17.06.2019, Dagpravda.ru Итоги Бюро Исполкома РФС, 19.06.2019, РФС ФК «Махачкала» во главе с Русланом Агаларовым сыграет в одной лиге с «Анжи», 26.06.2019, MD-gazeta.ru ערך זה הוא קצרמר בנושא כדורגל רוסי ובנושא מועדוני כדורגל. אתם מוזמנים לתרום לוויקיפדיה ולהרחיב אותו.
משורר בניו יורק (סרט טלוויזיה)

משורר בניו יורק (באנגלית: A Poet in New York) הוא סרט טלוויזיה בריטי ששודר לראשונה, בגרסה של 60 דקות, בערוץ BBC One Wales ב-30 באפריל 2014. גרסה ארוכה יותר של 75 דקות שודרה בערוץ BBC Two ב-18 במאי 2014. את התסריט כתב אנדרו דייוויס וביימה אייסלינג וולש. הסרט מתאר את ימיו האחרונים של המשורר דילן תומאס, ומותו בניו יורק בגיל 39. הסרט נוצר לציון מאה שנה להולדתו של תומאס ב-27 באוקטובר 1914. טום הולנדר – דילן תומאס אסי דייוויס – קייטלין תומאס יואן ברמנר – ג'ון מלקולם ברנן פיבי פוקס – ליז רייטל סמנתה קוגלן – סילבי סטיוארט מתיוס – מנהל תיאטרון שיין הארט – קהל מורפיד קלארק – ננסי ויקוויר לוסינדה אודונל – בראזל איימי-פיון אדוארדס – מריאן הסרט "משורר בניו יורק" הוזמן עבור ה-BBC על ידי ג'אניס הדלו, בן סטיבנסון, אדריאן דייוויד ופיית' פנהייל. המפיקים בפועל היו גריף ריס ג'ונס, רוב וואר, פיית' פנהייל ובת'אן ג'ונס. הצילומים נערכו בקארדיף ובלארן (Laugharne) במשך 18 ימים. טום הולנדר העלה כ-12 קילו במשקלו כדי לגלם את הדמות. "משורר בניו יורק", במסד הנתונים הקולנועיים IMDb (באנגלית) "משורר בניו יורק", באתר Metacritic (באנגלית) "משורר בניו יורק", במסד הנתונים הקולנועיים KinoPoisk (ברוסית) "משורר בניו יורק" באתר BBC Programmes Jackson, James (4 בספטמבר 2013). "Tom Hollander cast as Dylan Thomas in new drama, A Poet in New York". The Times. נבדק ב-25 בינואר 2014. {{cite news}}: (עזרה) "New drama by Andrew Davies to mark centenary of Dylan Thomas's birth". BBC. 23 באפריל 2013. נבדק ב-25 בינואר 2014. {{cite news}}: (עזרה) Lazarus, Susanna (4 בספטמבר 2013). "Tom Hollander to play Dylan Thomas in new BBC drama". Radio Times. נבדק ב-25 בינואר 2014. {{cite news}}: (עזרה) Jeffery, Morgan (4 בספטמבר 2013). "'Rev' star Tom Hollander to play Dylan Thomas in new BBC Two drama". Digital Spy. נבדק ב-25 בינואר 2014. {{cite news}}: (עזרה) McCrum, Kirstie (26 באפריל 2014). "Portrait of the poet - last days of Dylan Thomas in new BBC drama". Wales Online. נבדק ב-6 במאי 2014. {{cite news}}: (עזרה)